5วันยางพุ่ง10% STAไม่สำลักนํ้า
ศรีตรังฯ กระทบเล็กน้อยน้ำท่วมภาคใต้ ราคายางทะยานกว่า 10% ใน 1 สัปดาห์ บิ๊ก STA เตือนไม่เกิดผลดีต่อผู้ประกอบการเสมอไป
7 พ.ย. 2553

ศรีตรังฯ กระทบเล็กน้อยน้ำท่วมภาคใต้ ราคายางทะยานกว่า 10% ใน 1 สัปดาห์ บิ๊ก STA เตือนไม่เกิดผลดีต่อผู้ประกอบการเสมอไป
นายกิติชัย สินเจริญกุล กรรมการ บริษัท ศรีตรังแอโกรอินดัสทรี (STA) เปิดเผยว่า ในสัปดาห์นี้ (1-5 พ.ย.) ราคายางปรับตัวขึ้นแรงมากประมาณ 10% ซึ่งเกิดจาก 2 ปัจจัย คือ ตลาดคาดการณ์ว่าปริมาณยางจะออกมาสู่ตลาดน้อยลงหลังเกิดน้ำท่วมในภาคใต้และประเทศใกล้เคียง และราคาสินค้าโภคภัณฑ์ปรับตัวขึ้นแรง รับข่าวดีสหรัฐจะใช้เงิน 6 แสนล้านเหรียญสหรัฐในการกระตุ้นเศรษฐกิจรอบ 2 โดยเฉพาะวันที่ 5 พ.ย. ราคาน้ำมัน ทอง และยาง ดีดตัวขึ้นแรงมาก
“ราคายางที่ปรับตัวขึ้นมากเป็นผลทางจิตวิทยาต่อราคาหุ้น แต่ไม่เป็นความจริงเสมอไปว่าจะเกิดผลดีกับผู้ประกอบการทุกราย เพราะยังมีปัจจัยอื่นๆ เข้ามาเกี่ยวข้อง” นายกิติชัย กล่าว
เหตุการณ์น้ำท่วมทางภาคใต้นั้น นายกิติชัย กล่าวว่า มีผลกระทบเล็กน้อยต่อกลุ่มบริษัทในโรงงานบริเวณ จ.สงขลา เท่านั้น และยังจะต้องติดตามสถานการณ์น้ำอีก 1-2 สัปดาห์ สำหรับสายการผลิตสินค้าสำเร็จรูป (ถุงมือยางและท่อยางแรงดันสูง) ของบริษัทร่วมนั้นอยู่ในระหว่างการตรวจเช็กสภาพเครื่องจักร คาดว่าจะเริ่มทดลองเดินสายการผลิตได้ในช่วงกลางสัปดาห์เป็นต้นไป 
นอกจากนี้ กลุ่มบริษัทได้ทำประกันภัยทุกประเภทความเสียหายในส่วนของทรัพย์สิน อาคาร เครื่องจักร สินค้าคงคลัง ตลอดจนถึงรายได้ส่วนที่จะขาดหายไประหว่างหยุดการผลิตและหยุดการดำเนินงาน
ด้านราคาหุ้น STA ปรับตัวขึ้น 1.75 บาท หรือ 5.56% ปิดที่ 33.25 บาท มูลค่าการซื้อขายหนาแน่น 961.16 ล้านบาท